
Tlačová správa, 25. júl 2025, Martin

Uč sa v múzeu!

Na nové vedomosti nemusíte čakať, kým sa začne škola. Letné prázdniny a začiatok školského roka môžete užitočne stráviť aj pri návšteve Múzea slovenskej dediny. Pripravili sme pre Vás tretí ročník vzdelávacieho programu Uč sa v múzeu!, počas ktorého sa zoznámite s rôznymi prácami a tradičnými remeslami, ktoré si budete môcť aj aktívne vyskúšať.

Vzdelávací program Uč sa v múzeu! priblíži návštevníkom rôzne témy každodenného i pracovného života našich predkov. Cyklus vzdelávacích programov sa uskutoční počas štyroch víkendových dní: 3. augusta, 10. augusta, 31. augusta a 28. septembra 2025 v čase od 10.00 do 16.00 hod. v Múzeu slovenskej dediny.

Na prvom stretnutí v nedeľu 3. augusta 2025 získate praktické vedomosti a zručnosti v oblasti hrnčiarstva, korytárstva, drotárstva, pradenia ovčej vlny, medovnikárstva a výroby figúrok zo šúpolia od samotných majstrov ľudových remesiel. 

Počas národopisného podujatia Ľanová nedeľa (10. augusta 2025) Vás lektorka modrotlačových dielní Lucia Dovalová zasvätí do tajov modrotlače, ktorej výrobu si budete môcť aj sami vyskúšať. Spolu s ňou sa oboznámite s touto špeciálnou technikou farbenia a potláčania látky – postupmi tlačenia vzorov na látku s použitím špeciálnej krycej zmesi „papu“ a prípravou farbiacej indigovej zmesi „kypy“.

Počas poslednej prázdninovej nedele 31. augusta 2025 si budete môcť vyskúšať, aké je to byť rezbárom, tkáčom alebo kováčom. Ukážeme Vám, ako sa kedysi priadla ovčia vlna na kolovrate a naučíme Vás rôzne spôsoby farbenia látok, ich viazanie špagátom a skladanie – takzvané batikovanie. 

Na poslednom štvrtom stretnutí, ktoré sa uskutoční počas podujatia Michalský jarmok (28. septembra 2025) Vás zasvätíme do tajov „čierneho“ remesla – kováčstva. Majsterka tohto remesla – Andrea Kosecová Vám ukáže, ako zaobchádza s ručnými nástrojmi pri tepelnom spracovávaní kovov, z ktorých následne vytvára umelecké diela.

Organizátor si vyhradzuje právo na zmenu programu.

Kontakt pre bližšie informácie:
Mgr. Michaela Konečná
tel.: 043/ 24 58 114
e-mail: michaela.konecna@snm.sk

Slovenské národné múzeum je štátna príspevková organizácia zriadená Ministerstvom kultúry Slovenskej republiky.

